钦定古今图书集成/明伦汇编/氏族典/第636卷 > 《凌迪知万姓统谱》 > 侯莫陈崇
## 钦定古今图书集成/明伦汇编/氏族典/第636卷 > 《凌迪知万姓统谱》 > 侯莫陈崇

按《周书侯莫陈崇传》：“崇字尚乐，代郡武川人。其先魏
之别部，居库斛真水。五世祖太骨都侯，其后世为渠
帅。祖允，以良家子镇武川，因家焉。父兴，殿中将军、羽
林监。崇少骁勇，善驰射，谨悫少言。年十五，随贺拔岳
与尔朱荣征葛荣。又从元天穆讨邢杲，平之，以功除
建威将军。别从岳破元颢于洛阳，迁直寝。后从岳入”
关，破赤水蜀。时万俟丑奴围岐州，遣其将李尉迟菩
萨将兵向武功。崇从岳力战破之，乘胜逐北，解岐州
围。崇单骑入贼中，于马上生擒丑奴，于是大呼，众悉
披靡，莫敢当之。后骑益集，贼徒因悉逃散，遂大破之。
岳以丑奴所乘马及宝剑、金带赏崇，除安北将军、大
中大夫、都督，封临泾县侯。及岳为侯莫陈悦所害，崇
与诸将同谋迎太祖。太祖至军，原州刺史史归犹为
悦守。太祖遣崇袭归，崇潜军擒归，斩之。以崇行原州
事。仍从平悦。转征西将军。又遣崇慰抚秦州，别封广
武县伯。大统元年，除泾州刺史，加散骑常侍、大都督，
进爵为公。累迁车骑大将军、仪同三司、骠骑大将军、
开府仪同三司，改封彭城郡公。三年，从擒窦泰，复弘农，破沙苑。四年，从战河桥，崇功居多。七年，稽胡反，崇
率众讨平之。寻除雍州刺史，兼太子詹事。十五年，进
位柱国大将军，转少傅。魏恭帝元年，出为宁州刺史，
迁尚书令。六官建，拜大司空。孝闵帝践祚，进封梁国
公，加太保，历大宗伯、大司徒。保定三年，崇从高祖幸
原州，高祖夜还京师，窃怪其故。崇谓所亲人常昇曰：
“吾昔闻卜筮者言，晋公今年不利车驾，今忽夜还，不
过是晋公死耳。”于是众皆传之。或有发其事者，高祖
召诸公卿于大德殿责崇，崇惶恐谢罪。其夜，护遣使
将兵就崇宅，逼令自杀，礼葬如常仪，谥曰躁。护诛后，
改谥曰庄闵。